《惜馀春慢 秋日远峰亭感旧》
清代·张令仪

丛桂香妍，海棠睡足，亭院秋光如水。双亲昼锦，棠棣敷荣，雏燕成行花底。

也学刻烛分题，翠管牙签，硬黄摩字。但妆成画阁，炉爇芸烟，衫裁杏子。

回首处、墓木云封，沙堤月冷，隔四十年前事。池塘梦远，雁序风高，天外鱼书难寄。

独我泥途輱轲，病鹤摧颓，孤鸾憔悴。步苍茫景物，依然往事，江河邈矣。

作者简介：张令仪，字柔嘉，桐城人。文端公英三女，同县姚士封室。有《蠹窗诗集》。